CELEX: 32014D0155
Language: hu
Date: 2014-03-19 00:00:00
Title: 2014/155/EU: A Bizottság végrehajtási határozata ( 2014. március 19. ) a koriandermag-olajnak a 258/97/EK európai parlamenti és tanácsi rendelet szerinti új élelmiszer-összetevőként való forgalomba hozatala engedélyezéséről (az értesítés a C(2014) 1689. számú dokumentummal történt)

21.3.2014   
            
            
               HU
            
            
               Az Európai Unió Hivatalos Lapja
            
            
               L 85/13
            
         
      A BIZOTTSÁG VÉGREHAJTÁSI HATÁROZATA
   
   (2014. március 19.)
   a koriandermag-olajnak a 258/97/EK európai parlamenti és tanácsi rendelet szerinti új élelmiszer-összetevőként való forgalomba hozatala engedélyezéséről
   (az értesítés a C(2014) 1689. számú dokumentummal történt)
   (Csak az angol nyelvű szöveg hiteles)
   (2014/155/EU)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az új élelmiszerekről és az új élelmiszer-összetevőkről szóló, 1997. január 27-i 258/97/EK európai parlamenti és tanácsi rendeletre (1) és különösen annak 7. cikkére,
   mivel:
   
               (1)
            
            
               2011. július 21-én a Nestec Ltd. a koriandermag-olaj új élelmiszer-összetevőként való forgalomba hozatalára vonatkozó kérelmet nyújtott be az illetékes ír hatóságokhoz.
            
         
               (2)
            
            
               Írország illetékes élelmiszer-értékelő testülete 2011. október 19-én közzétette az elsődleges értékelési jelentést. Az illetékes ír élelmiszer-értékelő testület jelentése szerint a koriandermag-olajat tartalmazó étrend-kiegészítők fogyasztása a javasolt napi 600 mg-os adag betartása mellett nem vet fel kockázatot, ezért ez az új élelmiszer-összetevő megfelel a 258/97/EK rendelet 3. cikke (1) bekezdésében említett feltételeknek.
            
         
               (3)
            
            
               A Bizottság 2011. november 8-án továbbította az elsődleges értékelő jelentést a többi tagállam felé.
            
         
               (4)
            
            
               A 258/97/EK rendelet 6. cikke (4) bekezdésének első albekezdésében meghatározott hatvannapos időszak alatt indokolt kifogások merültek fel.
            
         
               (5)
            
            
               2013. február 14-én a Bizottság felkérte az Európai Élelmiszerbiztonsági Hatóságot (EFSA), hogy végezze el a koriandermag-olaj mint a 258/97/EK rendelet szerinti élelmiszer-összetevő további értékelését.
            
         
               (6)
            
            
               2013. október 10-én az EFSA tudományos szakvéleményt fogadott el a koriandermag-olaj mint új élelmiszer-összetevő biztonságosságáról (2), e szerint a koriandermag-olaj javasolt felhasználása a javasolt mennyiségben biztonságosnak tekinthető.
            
         
               (7)
            
            
               A szakvélemény megfelelően alátámasztja azt a megállapítást, hogy a koriandermag-olaj a javasolt módon és mennyiségben történő felhasználás mellett megfelel a 258/97/EK rendelet 3. cikkének (1) bekezdésében előírt feltételeknek.
            
         
               (8)
            
            
               A 2002/46/EK európai parlamenti és tanácsi irányelv (3) követelményeket határoz meg az étrend-kiegészítőkre vonatkozóan. A koriandermag-olaj használata e követelmények sérelme nélkül engedélyezhető.
            
         
               (9)
            
            
               Az e határozatban előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
            
         ELFOGADTA EZT A HATÁROZATOT:
   1. cikk
   A mellékletben meghatározott koriandermag-olaj új élelmiszer-összetevőként, étrend-kiegészítőkben való, napi legfeljebb 600 mg-os adagban történő felhasználásra forgalomba hozható az Unióban a 2002/46/EK irányelv rendelkezéseinek sérelme nélkül.
   2. cikk
   Az e határozattal engedélyezett új élelmiszer-összetevő megnevezése, amelyet az azt tartalmazó élelmiszer címkéjén fel kell tüntetni: „koriandermag-olaj”.
   3. cikk
   Ennek a határozatnak a Nestec Ltd. (cím: Avenue Nestlé 55, CH-1800 Vevey, Svájc) a címzettje.
   
      Kelt Brüsszelben, 2014. március 19-én.
      
         
            a Bizottság részéről
         
         Tonio BORG
         
         
            a Bizottság tagja
         
      
   
   
      (1)  HL L 43., 1997.2.14., 1. o.
   
      (2)  EFSA Journal (2013); 11(10):3422.
   
      (3)  Az Európai Parlament és a Tanács 2002. június 10-i 2002/46/EK irányelve az étrend-kiegészítőkre vonatkozó tagállami jogszabályok közelítéséről (HL L 183., 2002.7.12., 51. o.).
   
      MELLÉKLET
      
         A KORIANDERMAG-OLAJ LEÍRÁSA
      
      
         Meghatározás:
      
      A koriandermag-olaj a Coriandrum sativum L. növény magjaiból nyert, zsírsavak gliceridjeit tartalmazó olaj.
      
         A zsírsavak összetétele:
      
      
                  palmitinsav (C16:0)
               
               
                  2–5 %
               
            
                  sztearinsav (C18:0)
               
               
                  < 1,5 %
               
            
                  petroselinsav (cisz-C18:1(n-12))
               
               
                  60–75 %
               
            
                  olajsav (cisz-C18:1 (n-9))
               
               
                  8–15 %
               
            
                  linolsav (C18:2)
               
               
                  12–19 %
               
            
                  α-linolénsav (C18:3)
               
               
                  < 1,0 %
               
            
                  transz-zsírsavak
               
               
                  legfeljebb 1 %
               
            
         Jellemzői: halványsárga szín, semleges íz.
      
         Azonosítás:
      
      
                  CAS-szám
               
               
                  8008-52-4
               
            
         Tisztaság:
      
      
                  törésmutató (20 °C-on)
               
               
                  1,466–1,474
               
            
                  savszám
               
               
                  legfeljebb 0,6 mg KOH/g
               
            
                  peroxidszám
               
               
                  legfeljebb 5 meq/kg.
               
            
                  jódszám
               
               
                  88–102 egység
               
            
                  elszappanosodási érték
               
               
                  186–198 mg KOH/g
               
            
                  el nem szappanosítható anyagok
               
               
                  legfeljebb 15 g/kg